In hul aansoek het albei broers getuig, maar volgens Bawa het hulle nie die hof in hul vertroue geneem deur oor die feite van die saak te getuig nie. Hulle het net oor hul persoonlike omstandighede getuig.
Luidens ’n beëdigde verklaring deur die ondersoekbeampte, kapt. Paul Hendrikse van die Valke, het die broers bande met die Kaapse onderwêreld en misdaadintelligensie.
Wainstein, wat in Ierland gebore is, het in Kaapstad gebly terwyl hy probeer keer het dat hy aan Interpol uitgelewer word in verband met klagte dat hy oor ’n tydperk van tien jaar onwettig steroïede van meer as R76 miljoen aan vooraanstaande sportsterre wêreldwyd verskaf het.
Die staat het die borgtogaansoek teengestaan en voer aan die broers is ’n ernstige gevaar vir die gemeenskap weens hul betrokkenheid by figure in die onderwêreld wat tans in ’n stryd gewikkel is oor die beheer oor klubs in Kaapstad en omliggende gebiede.
As gevolg hiervan het Kamal vir Sheldon glo in verbinding met die polisie se misdaadintelligensie-afdeling geplaas om inligting oor Wainstein aan hulle te verskaf. Sheldon het getuig hy het inligting oor die ander onderwêreldfigure aan misdaadintelligensie gegee. Hy is R120 000 vir dié inligting betaal.
Bawa het hul aansoek van die hand gewys gegrond op die feite van die saak, dat hulle vlugrisiko’s is en maklik toegang tot wapens het.